ત્રણ-ત્રણ વાર વડાપ્રધાન રહેલા નવાઝ શરીફ અને એમનાં શાહજાદી મરિયમને જેલમાં પણ મહેલ જેવી સુવિધા મળવાની સત્તાવાર જાહેરાત થઇ ચૂકી છે. એમને અદિયાલા જેલમાં “બી” શ્રેણીના કેદી તરીકે રાખવામાં આવ્યાં છે. હજુ નવાઝ સામે બીજા ખટલા પણ જેલમાં જ ચાલવાના છે. જનરલ ઝિયાના શાસનમાં જેલમાં ગયેલા ઝુલ્ફીકાર અલી ભુટ્ટોને ફાંસીને માંચડે ચડાવી દેવામાં આવ્યા હતા. નવાઝનું ભવિષ્ય કેવું હશે, એ તો લશ્કરી સત્તાવાળા જ નક્કી કરશે. અગાઉ એકવાર જેલવાસને બદલે મિયાંસાહબને સાઉદી અરેબિયા જવાની તક અપાઈ હતી. આ વખતે પાકિસ્તાનના સ્ટીલ ઉદ્યોગના આ શહેનશાહને મોકળાશ અપાય એવી અપીલની તક રહે છે કે ઇમરાન જેમ કહે છે તેમ નવાઝનું સ્વાગત કરનારાઓ ગધેડાઓ છે, એનું નીરક્ષીર ચૂંટણી પછી થઇ જશે. નવાઝ અને મરિયમને એમના ખર્ચે ટીવી, એરકંડિશનર, ફ્રીઝ અને સમાચારપત્રોની વિશેષ સુવિધા પણ મળશે. ”એ” અને “બી” શ્રેણીના કેદીઓને આ પ્રકારની સુવિધા આપવાની જોગવાઈ છે. એમને હોટેલરૂમ જેવી બીજી સગવડો તો મળતી રહેશે. જોકે ફરી કોઈ રાજકીય ચમત્કાર થાય તો ફરી પાછા એ બંને નિર્દોષ છૂટી જાય, એ માટે અદાલતી કોશિશ તો ચાલતી રહે. વડાપ્રધાનપદે ચોથીવાર આવવા જેટલા નસીબદાર એ ના હોય તો પણ એમના ભાઈ શાહબાઝ શરીફ વડાપ્રધાન થાય તો લશ્કર સાથેના એમના મેળાપીપણાથી મિયાં નવાઝ શરીફ ફરી મુક્ત હવા અનુભવી શકે. હજુ એ તો પોતાને રાજકીય ષડયંત્રના ભાગરૂપે ફસાવાયાની જ માળા જપે છે.અંતે તો એમનો નિર્ણય લશ્કરી વડાઓને હાથ જ છે.